



Energie sa vďaka TOKAMAKU spojili
Krajské osvetové stredisko v Nitre v spolupráci so ZUŠ Jozefa Rosinského a SZUŠ ARS STUDIO zorganizovalo prvý ročník výstavy študentských prác všetkých piatich základných umeleckých škôl v Nitre. 


Na vernisáži výstavy v stredu 27. januára 2010 v priestoroch Krajského osvetového strediska v Nitre sa zišlo veľa priaznivcov umenia a panovala nálada spolupatričnosti. Myšlienka spolupráce vzišla z podnetu KOS a výtvarní pedagógovia z jednotlivých umeleckých škôl sa jej chytili a dotiahli projekt do konca. Výstava s nezvyčajným názvom TOKAMAKU je zložená z viac ako osemdesiatich prác. Študenti sa mohli inšpirovať aj samotným názvom, neboli však obmedzovaní technikou ani formátom. Čo však TOKAMAKU znamená v skutočnosti? „Tokamak je určitý typ fúzneho reaktora, ktorý spája atómové častice. Pri tomto procese sa uvoľňuje veľké množstvo energie, ktorú by sme chceli prirovnať k tvorivej energii študentov všetkých ZUŠiek v Nitre,“ hovorí Erik Fehér, výtvarný pedagóg zo ZUŠ Jozefa Rosinského.
Pedagógovia zo ZUŠ Jozefa Rosinského, SZUŠ ARS Studio, SZUŠ Tralaškoly, SZUŠ Heleny Madariovej a SZUŠ Ateliér Medea sú presvedčení, že tento ročník nebol posledným. Rok čo rok by chceli priniesť podobný projekt. „Nechceli sme priniesť konkurenčný pohľad, ale naopak, spojiť všetky školy a vidieť ich na jednom priestore, v jednej miestnosti,“ vysvetľuje Denisa Huňadyová, výtvarná pedagogička zo ZUŠ Jozefa Rosinského.

Výstava potrvá do 10. februára 2010 a môžete si ju pozrieť denne od 10:00 do 17:00.

